**Műszaki Bizottság**

**ELŐTERJESZTÉS**

Kisbér Város Önkormányzat Képviselő-testülete

**2025. május 16-ai** ülésére

Tárgy: Tervezési munkák – hántai volt kirendeltség, könyvtár épülete

**Tisztelt Képviselő-testület!**

A múlt havi Hánta Bizottsági ülésen és a Műszaki Bizottság Hántán tett bejárásán elhangzott, hogy a két üresen álló, leromlott állapotban lévő önkormányzati tulajdonban lévő épületet új funkcióval szeretnék megtölteni.

Az egyik a volt hántai kirendeltség épülete (kisbéri 5073 hrsz., természetben Kisbér, H-Kossuth L. utca 61.), melyet lakások céljára kívánnak a jövőben használni.

Az épület a rendelkezésünkre álló adatok szerint 1935-ben épült, a hasznos alapterülete 98 m2. Az udvar felől az épülethez hozzáépítettek, mely statikai állapota kérdéses. Jelenleg az épületben nincs közmű.

A másik a volt hántai könyvtár épülete (kisbéri 5419 hrsz., természetben Kisbér, H-Kossuth L. u. 38.), melyet helytörténeti kiállításnak helyt adó épületté szeretnének átalakíttatni.

Az épület a rendelkezésünkre álló adatok szerint 1940-ben épült, a hasznos alapterülete 58 m2. Az épületen több helyütt mélyebb repedések, süllyedés jelei láthatók, statikai állapota kérdéses. Az épületben semmilyen közmű nem található meg.

Az átalakításokhoz szükséges tervezői munkára, az esetleges engedélyeztetési eljárás lefolytatására, árazott és árazatlan költségbecslés készítésére és statikai vizsgálat készíttetésére három tervezőtől kértünk ajánlatot. Ez idáig egy ajánlat érkezett, a másik két tervező ígérte, az ajánlatát küldi.

Az egy beérkezett ajánlat Siklósi József tervezőtől érkezett, aki a kirendeltség épületénél 60 millió forinttal számolt, a könyvtárnál pedig 40 millió forint felújítási értékkel. A kirendeltségre az ajánlata nettó 3.180.000,- Ft. + áfa, a könyvtárra nettó 2.530.000,- Ft. + áfa.

A 2025. évi költségvetés készítésekor a tervezés és a felújítások költsége még nem volt ismert, a tervezési munkákra fedezetet az általános tartalék tud nyújtani, amennyiben annak megrendelése mellett döntenek. A kivitelezéshez pályázati forrást javaslunk keresni.

Kérem, hogy a tervezésre további ajánlatokat várják meg és azoknak az ismeretében szíveskedjenek döntést hozni.

Kisbér, 2025. május 9.

 Bondár Balázs s.k. Pápai Mónika s.k.

 elnök referens

**Határozati javaslat:**

Kisbér Város Önkormányzat Képviselő-testülete

megrendeli ……………..-tól a hántai volt kirendeltség épületének lakás céljára történő átalakításához és a volt könyvtár épületében helytörténeti kiállításhoz szükséges tervezői munkák elkészítését az ajánlatában szereplő ………….. Ft. és ………… Ft. díjon.

utasítja a Kisbéri Közös Önkormányzati Hivatalt a fentiek szerinti szerződés előkészítésére és felhatalmazza a város polgármesterét annak aláírására.

utasítja a Kisbéri Közös Önkormányzati Hivatalt az átalakításokhoz pályázati forrás keresésére.

a tervezési munka fedezetét a 2025. évi költségvetés általános tartalék sora terhére biztosítja.

**Határidő:** azonnal

**Felelős:** Sinkovicz Zoltán polgármester

 Dr. Pápai Tamás jegyző